Recruts per la guerra
In spiritual gida l'armada russa

Da Guiu Sobiela-Caanitz

En las cuntraversas internaziunalas actualas davart l’Irac tuna la vusch da Russia plitost moderada. Var 15% da sia populaziun è musulmana; Putin fa gia ina «guerra tschuf-fa» en Tschetschenia e na po duvrar nagin conflict armà en l’Irac, pia a 550 km dal Caucasus russ en lingia directa. Ma mintga schuldà che mora en Tschetschenia vul dir ina famiglia russa en malencurada. Vaschels militars agitassan la populaziun viscla e svegliada da metropolas sco Moscau e S. Petersburg, nua ch’il moviment da protesta «Mammas da schuldads» è fitg activ. Perquai trametta l’armada plitost recruts provinzials en Tschetschenia. Tranter Moscau ed il cunfin ucranais è situada ina chapitala provinziala numnada Orjol (Orel, var 350 000 olmas). Là san ins fitg bain tge che la guerra vul dir. Enturn Orjol hai dat cumbats violents 1941, suenter l’invasiun, e cunzunt 1943, suenter la capitulaziun da la sisavla armada tudestga, ensemen cun ina divisiun rumena ed ina gruppa croata, a Stalingrad (oz Volgograd). Tant pli chapesch’ins ch’ils giuvens d’Orjol fan tut il pussaivel per guntgir la recrutaziun. Blers allegheschan motivs religius per refusar il servetsch militar. Quai pon ins far perquai ch’il sta-di schanegia la Baselgia ortodoxa russa (BOR) sco pertgiradra da las tradiziuns naziunalas. Da l’autra vart basegna l’armada pavel da chanun per la Tschetschenia. Tge far?

In patratg autoritar
Las autoritads militaras d’Orjol han chattà in tric per survegnir recruts. Ellas han sa drizzadas a l’uvestgieu ortodox da la citad. Il secretari da l’uvestg rapporta: «In spiritual dueva eruir sch’il recrut saja vairamain in commember cartent da cuminanza religiusa. Sur Mitgel da noss dom è versà avunda per constatar sch’il giuven obligà da far servetsch militar menta u di la vardad. Blers refuseschan da princip; sur Mitgel duai als persvader da far lur duair». Il cumissari da l’armada ad Orjol giavischass ina derasaziun dal tric en Russia: «Dapi che lez spiritual ha surpiglià sia lavur, n’avainsa nagin refusader dal servetsch militar pli» (1). Co po in spiritual cristian far per cumond ad in’autoritad militara cun uschè buna veglia? Quai declera ina dissertaziun teologica da l’Universitad da Min-ca davart las relaziuns tranter la BOR ed il stadi dapi la fin da la pussanza sovietica (2). L’autura mussa che la BOR n’ha betg pudì sa liberar dal patratg autoritar che dominava durant tschientaners sut ils zars e lura durant ils set decennis da communissem. La lescha russa da 1997 davart las religiuns dat in plaz spezial a la BOR; il stadi lascha valair l’intoleranza ecclesiastica areguard autras baselgias. La BOR «paja enavos» cun prestaziuns sco quella da sur Mitgel per las autoritads militaras d’Orjol.

1) Cità da: Orthodoxer Priester in Gestellungskommission, en: «G2W Glaube in der 2. Welt» 02/2003 (ISSN 0254-4377), p. 7. Adressa: Postfach 9329, 8036 Turitg. Fax: 043 322 22 40. Posta electronica: g2w.sui@bluewin.ch
2) Kathrin Behrens, Die Russische Orthodoxe Kirche: Segen für die «neuen Zaren»? Paderborn – Minca – Turitg – Vienna (Ferdinand Schöningh, ISBN 3-506-70794-9) 2002.